Diari Oficial de la Generalitat Valenciana


Sumari del DOGV 5788, del 19-06-2008 (2008/7545)

ORDE de 6 de juny de 2008, de la Conselleria d'Infraestructures i Transport, per la qual s'establixen les normes complementàries en la tramitació d'inscripció d'instal·lacions solars fotovoltaiques connectades a la xarxa en el Registre d'Instal·lacions de Producció d'Energia Elèctrica en Règim Especial de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2008/06/06/(1)/dof/vci/html**

### Dades del document

Número de DOGV
:   5788

Data del DOGV
:   19-06-2008

Secció del DOGV
:   I. DISPOSICIONS GENERALS

Número del document
:   2008/7545


Data del document
:   06-06-2008

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * energia elèctrica
    * legislació
    * registre de documents
    * energia solar
    * producció d'energia

ORDE de 6 de juny de 2008, de la Conselleria d'Infraestructures i Transport, per la qual s'establixen les normes complementàries en la tramitació d'inscripció d'instal·lacions solars fotovoltaiques connectades a la xarxa en el Registre d'Instal·lacions de Producció d'Energia Elèctrica en Règim Especial de la Comunitat Valenciana. [2008/7545]  
La Llei 54/1997, de 27 de novembre, del Sector Elèctric, regula la producció d'energia elèctrica en règim especial, establix un sistema d'incentius per a este tipus d'instal·lacions i contribuïx, amb això, a l'impuls del desenvolupament d'instal·lacions que afavorisquen els objectius de millora de l'eficiència energètica.  
Este règim especial es troba en un continu desenvolupament a través de modificacions normatives que adeqüen tant aspectes tècnics com econòmics vinculats a les instal·lacions generadores d'energia elèctrica en règim especial, i en concret a les instal·lacions solars fotovoltaiques connectades a la xarxa, així, a través del Reial Decret 661/2007, de 25 de maig, pel qual es regula l'activitat de producció d'energia elèctrica en règim especial, s'establix el procediment administratiu per a acollir les instal·lacions dins d'este i determina el règim econòmic que s'hi aplica.  
El citat reial decret establix que el dret a la prima o tarifa regulada en este, per a un grup o subgrup, estarà condicionat a la inscripció en el registre administratiu d'instal·lacions de producció en règim especial amb anterioritat a la data d'acabament d'un determinat termini, termini que ha sigut fixat per la Resolució de 27 de setembre de 2007, de la Secretaria General d'Energia, per la qual s'establix el termini de manteniment de la tarifa regulada per a la tecnologia fotovoltaica, en virtut del que establix l'article 22 del Reial Decret 661/2007, de 25 de maig.  
L'article 49.1.16ª de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, atribuïx competència exclusiva a la Generalitat sobre instal·lacions de producció, distribució i transport d'energia, sempre que este transport no isca del seu territori i el seu aprofitament no afecte una altra Comunitat Autònoma.  
La consecució de l'objectiu de potència instal·lada, els límits temporals fixats per a la percepció de les tarifes i primes actualment fixades en el Reial Decret 661/2007 i l'experiència arreplegada en l'aplicació de la normativa vigent sobre instal·lacions solars fotovoltaiques, fan necessari l'establiment d'unes normes complementàries a les existents tendents a aconseguir una major eficiència en la tramitació dels expedients d'autorització d'este tipus d'instal·lacions.  
Per això i en virtut de les facultats que em conferix l'article 28 de la Llei 5/1983, de 30 de desembre, del Consell, i l'article 8 del Decret 117/2007, del 27 de juliol, del Consell, pel qual s'aprova el Reglament Orgànic i Funcional de la conselleria d'Infraestructures i Transport,   
ORDENE  
Article 1. Objecte i àmbit d'aplicació  
La present orde té com a objecte l'establiment de mesures addicionals que cal tindre en compte en la tramitació d'inscripció d'instal·lacions solars fotovoltaiques connectades a xarxa en el Registre d'Instal·lacions de Producció d'Energia Elèctrica en Règim Especial de la Comunitat Valenciana.  
La present orde s'aplicarà a totes les instal·lacions solars fotovoltaiques connectades a la xarxa que s'executen dins de l'àmbit territorial de la comunitat autònoma i no afecten una altra comunitat autònoma, que siguen inclosos en el règim econòmic vigent contingut en el Reial Decret 661/2007.  
Article 2. Resolució d'inscripció definitiva en el Registre d'Instal·lacions de Producció d'Energia Elèctrica en Règim Especial de la Comunitat Valenciana  
La sol·licitud de la inscripció definitiva en el Registre d'Instal·lacions de Producció d'Energia Elèctrica en Règim Especial de la Comunitat Valenciana ha d'anar acompanyada dels documents continguts en l'article 12 del Reial Decret 661/2007, així com aquells exigits d'acord amb els procediments establits per esta conselleria d'Infraestructures i Transport, en aplicació del citat Reial Decret 661/2007. La sol·licitud d'inscripció prèvia i definitiva podrà sol·licitar-se conjuntament.  
Podrà sol·licitar-se la inscripció en el Registre d'Instal·lacions de Producció d'Energia Elèctrica en Règim Especial de la Comunitat Valenciana, sense la presentació dels documents continguts en l'annex de la present orde, sempre que esta es realitze fins al 5 de setembre de 2008, i en este cas la resolució d'inscripció definitiva en el Registre d'Instal·lacions de Producció d'Energia Elèctrica en Règim Especial de la Comunitat Valenciana, que serà resolta abans del 29 de setembre de 2008, sempre que la documentació presentada siga correcta, quedarà condicionada a la presentació, en el termini de sis mesos des de la mencionada data 29 de setembre de 2008, de la documentació continguda en el citat annex.  
Article 3. Cancel·lació d'avals  
Per a la cancel·lació dels avals constituïts, d'acord amb el que establix l'article 66 bis del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, si s'opta per la sol·licitud d'inscripció definitiva prevista en l'últim paràgraf de l'article anterior, s'haurà d'haver presentat la totalitat de la documentació requerida per a la inscripció en el Registre d'Instal·lacions de Producció d'Energia Elèctrica en Règim Especial de la Comunitat Valenciana.  
DISPOSICIONS FINALS  
Primera. Habilitació  
Es faculta la direcció general amb competències en matèria d'energia per a dictar les resolucions necessàries per a adaptar el contingut de la present orde a les situacions derivades de qualsevol modificació del marc normatiu que, si és el cas, es realitze per part del Ministeri d'Indústria, Turisme i Comerç.  
Segona. Entrada en vigor  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 6 de juny de 2008  
El conseller d'Infraestructures i Transport,  
MARIO FLORES LANUZA  
ANNEX  
Documents exceptuats que cal presentar en el moment de la sol·licitud d'inscripció definitiva, d'acord amb el que s'establix en l'article 2 de la present orde:  
- Certificat emés per l'encarregat de la lectura que acredite el compliment del Decret 1110/2007.  
- Contracte tècnic amb l'empresa distribuïdora o, si és el cas, contracte tècnic d'accés a la xarxa de transport (segons l'article 16 del Reial Decret 661/2007).  
- Informe de l'operador del sistema, o del gestor de la xarxa de distribució si és el cas (segons l'article 12.1 c del Reial Decret 661/2007).


Còpia Permalink ELI